L-Orizzont tgħid wara li l-Malta Enterprise bdiet tinvestiga dwar kif vettura mikrija lilha spiċċat timblokka d-daħla għall-helipad fl-eks sptar San Luqa, li bħalissa jintuża flok dak tal-isptar Mater Dei, is-Segretarju Parlamentari tas-Saħħa, sejjaħ inkjesta maġisterjali, li għandha tistabilixxi eżatt kif ġraw l-affarijiet kmieni nhar is-Sibt li għadda. Il-ġurnal jgħid li l-Gwardjani tal-Ħabs se jkunu r-raba’ grupp ta’ ħaddiema fil-korpi dixxiplinati li se jkunu affiljati mal-General Workers Union. The Malta Independent tgħid li l-Knisja għandha kriżi fit-tmexxija, L-eks Kapillan tal-Imġarr, Emanuel Camilleri, qal li l-Arċisqof Pawlu Cremona, u l-Isqof Awżiljarju Charles Scicluna ċedew għall-pressjoni ta’ grupp żgħir ta’ tradizzjonalisti estremi li rieduh barra l-parroċċa tagħhom. Qal li b’din id-diċeiżjoni il-Kurja qed turi l-kriżi fit-tmexxija tagħha. Rapport ieħor jgħid li f’laqgħa mal-Ministru tal-Intern Emanuel Mallia, r-residenti ta’ Tas Sliema esprimew ir-rabja u t-tħassib tagħhom dwar iż-żieda ta’ kriminalità fiż-żona u dik li tidher l-inabbilita’ tal-pulizija biex jagħmlu xi ħaġa dwar dan. In-Nazzjon tgħid li żewġ priġunieri li qed jiskontaw sentenzi ta’ ħabs il-Ħadd filgħaxija rritornaw il-ħabs fis-sakra wara sigħat twal jixorbu waqt il-festa ta’ San Gejtanu fil-Ħamrun. Il-ġurnal jgħid li ż-żewġ priġunieri qed jiskontaw seba’ snin u 17-il sena ħabs rispettivament, iżda dawn kienu fuq prison leave li ngħataw biex ikunu jistgħu jagħmlu xogħol mall-Kunsill Lokali ta’ Ħal Tarxien. Aktar stejjer jgħidu li r-residenti Slimiżi, partikolarment l-anzjani, jinsabu mħassbin minħabba d-diversi reati kriminali li qed jiżdiedu fil-lokalità. L-Organizazzjoni Dinjija tas-Saħħa qalet li l-indikazzjonijiet huma li qabel is-sena d-dieħla mhux se jkun hemm tilqim għal kontra l-Ebola. Real Madrid u Sevilla jilgħabu kontra xulxin fil-finali tal-UEFA super cup. THE TIME OF MALTA tgħid li l-gvern sejjaħ għall-invetsigazzjoni maġisterjali dwar il-każ ta’ karozza li għal xi ħin is-Sibt imblukkat l-użu tal-helipad fl-isptar San Luqa, waqt li crew mediku kien qed jistenna biex permezz tal-ħelikopter iġib pażjent minn Għawdex. Storja oħra hi dwar il-mewġa ta’ serq f’Tas Sliema, bir-residenti qed jibżgħu joħorġu u jħallu d-djar tagħhom vojta’.